“บิทคอยน์” ร่วงหลุด 3 หมื่นดอลล์ หวั่นเฟดเร่งขึ้นดบ. หลังเงินเฟ้อพุ่ง 8.3%
บิทคอยน์ร่วง 4.70% หลุดต่ำกว่า 30,000 ดอลลาร์ กังวลเฟดเร่งปรับขึ้นอัตราดอกเบี้ย หลังตัวเลขเงินเฟ้อของสหรัฐเดือน เม.ย. 65 พุ่ง 8.3% สูงกว่านักวิเคราะห์คาดการณ์ไว้ที่ระดับ 8.1%
บิทคอยน์ร่วง 4.70% หลุดต่ำกว่า 30,000 ดอลลาร์ กังวลเฟดเร่งปรับขึ้นอัตราดอกเบี้ย หลังตัวเลขเงินเฟ้อของสหรัฐเดือน เม.ย. 65 พุ่ง 8.3% สูงกว่านักวิเคราะห์คาดการณ์ไว้ที่ระดับ 8.1%
12 พ.ค. 2565

ผู้สื่อข่าวรายงานว่า ราคาบิทคอยน์ร่วงลงสู่ระดับต่ำกว่า 30,000 ดอลลาร์เช้านี้ เนื่องจากนักลงทุนกังวลว่าธนาคารกลางสหรัฐ (เฟด) จะเร่งปรับขึ้นอัตราดอกเบี้ย หลังตัวเลขเงินเฟ้อของสหรัฐสูงกว่าคาด ขณะที่ผู้เชี่ยวชาญเตือนว่า ราคาบิทคอยน์มีแนวโน้มทรุดตัวลงทดสอบระดับ 25,000 ดอลลาร์ หลังจากที่หลุดจากระดับ 30,000 ดอลลาร์ไปแล้ว ณ เวลา 08:24 น. ตามเวลาไทย ราคาบิทคอยน์ร่วงลง 4.70% แตะที่ระดับ 29,449 ดอลลาร์
ทั้งนี้ กระทรวงแรงงานสหรัฐ กล่าวว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค พุ่งขึ้น 8.3% ในเดือนเมษายน เมื่อเทียบกับรายปี ซึ่งแม้ว่าต่ำกว่าระดับ 8.5% ในเดือนมีนาคม ซึ่งเป็นระดับสูงสุดนับตั้งแต่เดือนธันวาคมในปี 2524 แต่ดัชนี CPI เดือนเมษายนสูงกว่าที่นักวิเคราะห์คาดการณ์ไว้ที่ระดับ 8.1%
โดยข้อมูลจาก Glassnode ระบุว่า นักลงทุนราว 40% ที่ถือครองบิทคอยน์ได้ประสบภาวะขาดทุน หลังจากบิทคอยน์มีมูลค่าลดลงเกือบ 55% จากที่เคยพุ่งแตะ 69,000 ดอลลาร์ในเดือนพฤศจิกายนในปี 2564 ซึ่งเป็นระดับสูงสุดเป็นประวัติการณ์
เมื่อพิจารณาเฉพาะเดือนเมษายน พบว่า วอลเล็ตบิตคอยน์ราว 15.5% ประสบภาวะขาดทุน หลังบิตคอยน์ดิ่งลงสู่ระดับ 31,000 ดอลลาร์ โดยปรับตัวลงตามดัชนี Nasdaq และสวนทางความเชื่อที่ว่าบิทคอยน์เป็นสินทรัพย์ที่ป้องกันความเสี่ยงจากเงินเฟ้อ
ส่วนมูลค่าตลาดของสกุลเงินดิจิทัลทั่วโลกวูบหายไปถึง 8 แสนล้านดอลลาร์ภายในเวลาเพียง 1 เดือน ท่ามกลางความกังวลต่อการปรับขึ้นอัตราดอกเบี้ยของเฟด และการปรับลดขนาดงบดุล (Quantitative Tightening : QT) ซึ่งจะฉุดสภาพคล่องในตลาด
ทั้งนี้ ข้อมูลของ Coinmarketcap.com ซึ่งรวบรวมราคาสกุลเงินดิจิทัลมากกว่า 1,000 สกุลจากตลาดซื้อขายทั่วโลก พบว่า มูลค่าตลาดของสกุลเงินดิจิทัลทั้งหมดดิ่งลงสู่ระดับ 1.4 ล้านล้านดอลลาร์ ในวันพุธที่ 11 พฤษภาคม 2565 จากระดับ 2.2 ล้านล้านดอลลาร์เมื่อวันที่ 2 เมษายน 2565 ทีผ่านมา
อย่างไรก็ตาม ก่อนหน้านี้ มูลค่าตลาดของสกุลเงินดิจิทัลพุ่งแตะระดับ 2.9 ล้านล้านดอลลาร์ ในเดือนพฤศจิกายนในปี 2564 ซึ่งเป็นระดับสูงสุดเป็นประวัติการณ์